RESOLUCIÓN do 21 de xuño de 2005 pola que se crean os ficheiros de datos de carácter persoal dos usuarios dos servizos en liña do Consello da Cultura Galega.
CONSELLO DA CULTURA GALEGA — III. OUTRAS DISPOSICIÓNS — 23/09/2005

A Constitución española, no seu artigo 18.4º, dispón que a lei limitará o uso da informática para garantir o honor e a intimidade persoal e familiar dos cidadáns e o pleno exercicio dos seus dereitos.
Neste sentido a Lei orgánica 15/1999, do 13 de decembro (BOE nº 298, do 14 de decembro), de protección de datos de carácter persoal, regula o tratamento de datos de carácter persoal rexistrados en soporte físico, así como toda modalidade de uso posterior destes datos polos sectores público e privado. Neste marco, a finalidade desta regulación é garantir e protexer os dereitos fundamentais e as liberdades públicas das persoas físicas, e especialmente o seu honor e intimidade, tanto persoal como familiar.
O artigo 20.1º da devandita lei dispón que a creación, modificación ou supresión dos ficheiros das administracións públicas só se poderá facer por medio de disposición xeral publicada no BOE ou diario oficial correspondente.
En consecuencia, e en virtude das facultades que me confire o Decreto 237/2000, do 29 de setembro, polo que se aproba o regulamento da Lei do Consello da Cultura Galega,
DISPOÑO:
Artigo 1º.-Obxecto.
Mediante esta orde, o Consello da Cultura Galega crea os ficheiros automatizados de carácter persoal que se especifican no anexo.
Artigo 2º.-Contido.
A información exixida no artigo 20.2º da Lei orgánica 15/1999, do 13 de decembro, de protección de datos de carácter persoal para as disposicións de creación dos ficheiros está contida nos anexos desta orde.
Artigo 3º.-Finalidade e uso dos ficheiros.
Os datos de carácter persoal, rexistrados nos ficheiros do Consello da Cultura Galega, a que se refiren os anexos só serán utilizados para os fins expresamente previstos e por persoal debidamente autorizado.
Artigo 4º.-Cesión de datos.
Os datos só poderán ser cedidos nos supostos expresamente previstos pola lei.
Artigo 5º.-Órgano responsable.
A responsabilidade sobre o ficheiro automatizado creado por esta orde correspóndelle ao Consello da Cultura Galega. Os dereitos de acceso, rectificación,
cancelación e oposición de datos que constan no ficheiro poderán exercerse, se é o caso, ante a unidade ou dependencia responsable do ficheiro, sita na súa sede do Pazo de Raxoi, 1º andar; praza do Obradoiro, 15705 Santiago de Compostela.
Artigo 6º.-Nivel de protección e medidas de seguridade.
O ficheiro creado por esta orde foi clasificado como de nivel básico, atendendo ao disposto no artigo 4 do Real decreto 994/1999, do 11 de xuño. O titular do órgano responsable destes ficheiros adoptará as medidas de xestión e organización que sexan necesarias, asegurando a súa confidencialidade, e os dereitos e obrigas recoñecidas na Lei orgánica 15/1999, do 13 de decembro.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de xuño de 2005.
Alfonso Zulueta de Haz
Presidente do Consello da Cultura Galega
ANEXO I
Ficheiro de nova creación responsabilidade do Consello da Cultura Galega.
Usuarios de culturagalega.org.
a) Finalidade do ficheiro e uso previsto: rexistro dos usuarios que desexen recibir comunicacións electrónicas de carácter informativo do portal culturagalega.org e comunicacións postais de carácter optativo do Consello da Cultura Galega.
b) Persoas ou colectivos sobre os cales se pretende obter datos de carácter persoal: usuarios do portal culturagalega.org.
c) Procedemento de recollida de datos: transmisións electrónicas de datos vía internet.
d) Estrutura básica do ficheiro: base de datos.
-Datos de carácter identificativo: nome, apelidos, enderezo postal, localidade, enderezo electrónico.
-Datos de características persoais: idade.
-Outros datos: lugar de conexión, hábitos de consumo cultural.
e) Cesión de datos: non se prevén cesións.
ANEXO II
Ficheiro de nova creación responsabilidade do Consello da Cultura Galega.
Usuarios do web do Consello da Cultura Galega (www.consellodacultura.org).
a) Finalidade do ficheiro e uso previsto: rexistro de usuarios que interaccionan cos servizos en liña do web do Consello da Cultura Galega.
b) Persoas ou colectivos sobre os cales se pretende obter datos de carácter persoal: usuarios do web consellodacultura.org.
c) Procedemento de recollida de datos: transmisións electrónicas de datos vía internet.
d) Estrutura básica do ficheiro: base de datos.
-Datos de carácter identificativo: nome, apelidos, enderezo postal, localidade, enderezo electrónico, DNI.
-Datos de características persoais: idade, profesión.
-Outros datos: texto de consultas, centro de traballo, enderezo postal do centro de traballo, teléfono do centro de traballo, fax do centro de traballo, enderezo electrónico do centro de traballo.
e) Cesión de datos: non se prevén cesións.
ANEXO III
Ficheiro de nova creación responsabilidade do Consello da Cultura Galega.
Usuarios do web do Consello da Cultura Galega (www.consellodacultura.org).
a) Finalidade do ficheiro e uso previsto: rexistro de usuarios que desexen empregar a lista de discusión sobre terminoloxía activa a través do web do Consello da Cultura Galega.
b) Persoas ou colectivos sobre os cales se pretende obter datos de carácter persoal: usuarios do web consellodacultura.org.
c) Procedemento de recollida de datos: transmisións electrónicas de datos vía internet.
d) Estrutura básica do ficheiro: base de datos.
-Datos de carácter identificativo: nome, apelidos, enderezo postal, enderezo electrónico.
-Datos de características persoais: idade, teléfono.
-Outros datos: materias de traballo, linguas de traballo, proxectos, entidade para a que traballa, unidade de traballo, enderezo postal da unidade de traballo, actividade da unidade de traballo, investigación terminolóxica, traballos realizados en tradución e interpretación, colaboración en publicacións, outros datos persoais.
e) Cesión de datos: non se prevén cesións.